Anuanuraro

Anuanuraro (tuamotiešu: Anuanuraro) ir neapdzīvots koraļļu atols Tuamotu salās Klusajā okeānā, ietilpst Glosteras Hercoga salu grupā. Administratīvi pieder Franču Polinēzijai, kopā ar pārējām Glosteras Hercoga salām ietilpst Hao komūnā. Ģeogrāfija Anuanuraro atrodas Tuamotu salu dienvidu daļā Glosteras Hercoga salu grupā. Tuvākā sala ir 29 km attālā neapdzīvotā Anuanuruna dienvidaustrumos, bet tuvākā pastāvīgi apdzīvotā sala — 155 km attālā Hereheretue ziemeļrietumos. Atols atrodas vulkāniska zemūdens kalna virsotnē. Atolam ir neregulāra četrstūra forma, tā garums ir 5,5 km, lielākais platums — 5 km, bet rifa perimetrs — 15 km. Rifs iekļauj 7 km² lielu lagūnu, kurai nav kuģojamu savienojumu ar okeānu. Vēsture Pirmie no eiropiešiem atolu 1767. gada 12. jūlijā apmeklēja britu ekspedīcija Filipa Kartereta vadībā, kas to nodēvēja par Archangel. Līdz 2002. gadam atols bija pērļu tirgotāja Roberta Vana privātīpašumā, kurš 1982. gadā tur uzbūvēja lidlauku ar aptuveni 1 km garu skrejceļu (tagad tas netiek izmantots). Pēc Franču Polinēzijas prezidenta Gastona Flosa lēmuma valdība atolu 2002. gadā iegādājās par aptuveni 7 miljoniem eiro, izraisot asas vietējās diskusijas, kam sekoja vairākus gadus ilga izmeklēšana, pirms tika uzsākta virkne tiesvedību, kas pazīstama kā «Anuanuraro atola afēra», un kas noslēdzās 2014. gadā ar visu apsūdzēto vispārēju attaisnošanu pirmajā instancē, pirms prokuratūra iesniedza apelāciju. Atsauces Ārējās saites Vikikrātuvē par šo tēmu ir pieejami multivides faili. Skatīt: Anuanuraro.